Jakobso universitetas Brėmene

**Jakobso universitetas Brėmene** – privatus universitetas Brėmene, Vokietijoje. Jame galima įgyti bakalauro, magistro ir daktaro laipsnius 40-yje programų inžinerijos, humanitarinių ir socialinių mokslų srityse. Universitete paskaitos vyksta anglų kalba.

## Įkūrimas ir akreditacija
Jacobs universitetas įkurtas bendradarbiaujant Brėmeno miestui, Brėmeno universitetui ir Rice universitetui JAV. Oficialiai įkurtas 2001 m. kaip *International University Bremen* (*Tarptautinis Brėmeno universitetas*). Akredituotas Vokietijos mokslo ir humanitarinių mokslų tarybos tais pačiais metais; akreditacija pratęsta dar dešimčiai metų 2008 m. Visos bakalauro laipsnio studijų programos akredituotos 2004 m. Vokietijos akreditacijos tarybos (agentūros ACQUIN).
2006 m. rudenį Šveicarijos Jacobs fondas į universitetą investavo 200 mln. eurų (didžiausia privati parama aukštojo mokslo įstaigai Europoje). Rėmėjų garbei universitetas pakeitė pavadinimą į *Jacobs University Bremen*.
Jacobs universitas bendradarbiauja su Rice universitetu JAV, Brėmeno universitetu, Alfredo Vėgerio poliarinių ir jūrinių tyrimų institutu ir Makso Planko jūrinės biologijos institutu.

## Principai
Jacobs universitetas turi keturis pagrindinius principus:
* meistriškumas (darbuotojų ir studentų darbuose)
* tarptautiškumas ir kultūra (studentų ir dėstytojų darbuose bei pastovi pasaulinė perspektyva moksliniuose tyrimuose ir dėstyme)
* transdiscipliniškumas (požiūris, orientuotas į užduotis, kertantis tradicines ribas tarp dalykų moksliniuose tyrimuose ir dėstyme)
* interaktyvumas (mokymosi aplinkoje, padedant vadovams ir socialiniams tinklams studentų miestelyje)

## Akademinis profilis
Kadangi Jacobs universitetas siekia prisidėti sprendžiant didžiąsias XXI a. problemas, universiteto mokymo programoje ir moksliniuose tyrimuose skiriamas dėmesys šioms sritims:
* Energija
* Vanduo, mityba, sveikata
* Duomenys, susisiekimas, išsilavinimas
* Taika ir konfliktų valdymas

### Moksliniai tyrimai
2010 sausį Jacobs universitetas pertvarkė savo tyrimų sistemą. Suformuoti 9 tarpdisciplininiai centrai, kur bendradarbiauja skirtingų sričių mokslininkai. Šiuose centruose specifiškai tyrinėjamos į universiteto bendrosios temos.

### Dėstymas
Jacobs universitete dėstymas paskirstytas į tris akademinius vienetus:
* Inžinerijos ir mokslo fakultetas
* Humanitarinių ir socialinių mokslų fakultetas
* Jacobs centras mokymuisi visą gyvenimą ir instituciniam vystymuisi

### Laipsniai
Jacobs Universitetas siūlo studijų programas, suteikiančias bakalauro laipsnį per 3 metus, magistro laipsnį per 1,5-2 m., daktaro ir verslo administravimo magistro (MBA) laipsnį.

### Studijų programos
Viena iš Jacobs universiteto studijų programos dalių yra paruošiamieji metai, parengiantys vidurinių mokyklų abiturientus studijoms universitete. Taip pat siūloma 21 bakalauro laipsnį suteikianti programa, 20 aukštesniojo laipsnio programų (magistro ir daktaro laipsniams gauti), 2 programos verslo administravimo magistro laipsniui gauti, bei 5 papildomos doktorantūros programos, siūlomos Brėmeno tarptautinės socialinių mokslų aukštesniojo laipsnio studijų mokyklos (akademinis bendradarbiavimas su Brėmeno universitetu, remiamas Vokietijos universitetų pranašumo iniciatyvos).
Jacobs universitetas dalyvauja keliose mainų programose, kurių metu studentai gali praleisti semestrą užsienyje. JAV bendradarbiaujama su Karnegio Melono universitetu, Lafayette koledžu, Rice universitetu ir Vašingtono valstijos universitetu. Azijoje Jacobs universitetas dirba su Thammasat universitetu Bankoke, Tailande. Partnerių Europoje sąraše yra Gdansko technologijos universitetas Lenkijoje, Sciences Po Paryžiuje, Prancūzijoje, Aberdyno universitete Škotijoje, Jungtinėje Karalystėje, Mursijos universitete Ispanijoje, Kaljario universitetu Italijoje, Sapienza universitetu Romoje, Italijoje, ir Utrechto universitetu Olandijoje.

## Fakultetas ir studentai
2010–2011 m. Jacobs universitete dirba 122 dėstytojai. Jiems padeda 254 mokslininkai ir kiti darbuotojai.
Jacobs universitete studijuoja 1245 studentai iš 102 šalių. 12 studentų studijuoja paruošiamuosiuose metuose, 644 siekia bakalauro laipsnio, 161 studijuoja magistrantūroje, 428 doktorantūroje. Dėstytojų ir studentų santykis yra 1:10.
Jacobs universitete mokosi studentai iš 5 žemynų. 7,1% studentų atvyko iš Afrikos, 8,3% iš Amerikos, 20,6% iš Azijos, 0,2% iš Australijos ir Okeanijos, 27,2% iš Rytų Europos, 36,6% iš Vidurio ir Vakarų Europos. Vokiečiai sudaro 31% visų universiteto studentų.

### Absolventai
Jacobs universiteto absolventų asociaciją 2004 m. įkūrė pirmieji įstaigos studentai. Nuo tada absolventų skaičius padidėjo daugiau, nei dešimteriopai – nuo 130 iki maždaug 1500, iš kurių 80% prisijungia prie asociacijos. Norint sukurti teisinę sistemą, padedančią absolventams dalyvauti universiteto veikloje ir formuoti jo ateitį, 2008 m. įkurta bendrovė Jacobs University Bremen Alumni & Friends GmbH. 99% bendrovės priklauso absolventams, 1% – universitetui. Įmonė yra viena iš trijų universiteto akcininkų.

## Priėmimas
Jacobs University priėmimo politika orientuota į pasiekimus ir nepriklausoma nuo būsimo studento poreikių. Priėmimo kriterijai:
* aukšti pasiekimai vidurinėje mokykloje
* aukšti rezultatai standartizuotuose tarptautiniuose akademiniuose testuose (SAT arba ACT, magistro ir aukštesnės pakopos studijoms – GRE)
* 2 rekomendaciniai laiškai
* paraiška
* anglų kalbos testas (kuriems tai užsienio kalba; pvz., TOEFL)

## Vieta ir patogumai
Jacobs universitetas yra Brėmeno mieste, Vokietijoje, nuo miesto centro studentų miestelis nutolęs 17 km.

### Studentų miestelis
Jacobs universitetas yra studentų miestelyje. Parką primenančiame 30 hektarų sklype yra studentų bendrabučiai, universiteto administracija, mokymo ir tyrimų pastatai (apie 5600 m² laboratorijų), Informacijos resursų centras – biblioteka su išsamiais skaitmeninias ištekliais ir į ateitį orientuota informacine technologija, svečių namai, sporto ir laisvalaikio pastatai.

### Bendrabučiai
Jacobs universiteto studentai gyvena 4 bendrabučiuose:
* Alfried Krupp College
* Mercator College
* College III
* College Nordmetall

### Mokslo parkas
2010 m. rugpjūtį Jacobs universitetas surengė šventę mokslo parko statybų pradžios šalia miestelio proga. Parkas 4 hektarų plote suteiks galimybę atlikti mokslinius tyrimus ir ploto darbui naujai įkurtoms technologijų įmonėms.

## Užklasinė veikla
Jacobs universitete veikia daug būrelių, kuriuos galima grubiai skirstyti į sporto ir menų. Sporto užsiėmimams priklauso irklavimas, futbolas, krepšinis, tinklinis, kriketas, regbis, klasikiniai ir pramoginiai šokiai, vaikščiojimas lynu, žaidimas skraidančiomis lėkštėmis ir kovos menai. Menams priklauso studentų laikraštis *Pulse of the World* (*Pasaulio pulsas*), Jungtinių tautų modeliavimo bendrija BRIMUN, debatų draugija, aplinkosaugos būrelis, menų būrelis ir pan.

## Šaltiniai